
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 06.10.2026, ora 08.00 – 07.10.2026, ora 08.00
I.
SITUAŢIA HIDROMETEOROLOGICĂ

1. Situaţia şi prognoza hidro pe râurile interioare şi Dunăre din 07.10.2026, ora 07.00

RÂURI 
Debitele au fost relativ staționare.

Debitele se situează, în general, sub 30% din mediile multianuale lunare, exceptând râurile din bazinele hidrografice: Vișeu, Bega, Olt, Argeș, Ialomița, Suceava, cursurile Someșului Mic, Mureșului, Târnavei Mari, cursul superior al Buzăului, cursurile superioare și mijlocii ale Bistriței și Moldovei, cursul mijlociu și inferior al Prutului, precum și cursul inferior al Bârladului, unde sunt cuprinse între 30–70% din normalele lunare.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi relativ staționare.

Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE
Debitul la intrarea în ţară (secţiunea Baziaş) în intervalul 06-07.10.2026 a fost staționar, având valoarea de 1250 m3/s, sub media multianuală a lunii octombrie (3900 m3/s). 

În aval de Porțile de Fier debitele au fost în scădere. 

Debitul la intrarea în ţară (secţiunea Baziaş) va fi staționar (1250 m3/s).

În aval de Porțile de Fier debitele vor fi în scădere.
A.B.A. Dobrogea Litoral informează că în urma scăderii nivelului, respectiv a debitului fluviului Dunărea pe sectorul Chiciu – Cernavodă – Hârșova, precum și tendința de scădere pentru următoarea perioadă, va începe aplicarea prevederilor Planului de restricții și folosire a apelor în perioadele deficitare pentru B.H. Dunăre.
Conform Planului de restricții pe sectorul Chiciu–Cernavodă–Hârșova (sector 6.2.) debitele caracteristice perioadei de vară sunt:

-debitul de atenție/avertizare: Qat = 859.536 mc/s;

-debitul necesar pentru satisfacerea cerințelor cantitative: QN = 716.28 mc/s;

-debitul necesar pentru îndeplinirea condițiilor de calitate: QNPCA = 324 mc/s;

În acest sens, va fi instituită faza de atenționare/avertizare la folosințele care se alimentează cu apă din Dunăre, pe sectorul Chiciu–Cernavodă–Hârșova, respectiv: 

-în scop potabil: S.C. R.A.J.A. S.A. Constanța – Sursa de apă potabilă Cernavodă;
-transport:  C.N. A.C.N. Agigea cu alimentare apă din Dunăre;
-industrie: S.C. Sârme și Cabluri S.A. Hârșova; 
-irigații: Ag. N.I.F. Filiala Îmbunătățiri Funciare Constanța; O.U.A.I. Ostrov-Babușa și O.U.A.I. Ostrov-Regie;
-piscicultură: SC Danubiu Elite Buc. –Am. pisc. Dunăreni.
2. Situaţia meteorologică în intervalul 06.10.2026, ora 10.00 –07.10.2026, ora 06.00 

În ţară vremea a fost predominant frumoasă și în continuare cu mult mai caldă decât în mod normal pentru această data în toate regiunile (în medie cu 5...6 grade). Cerul a fost variabil în regiunile estice și mai mult senin în restul zonelor, iar vântul a suflat slab și moderat. Temperaturile maxime s-au încadrat între 20 grade la Bârnova și 27 de grade la

Timișoara, Vărădia de Mureș, Bozovici, Moldova Veche, Drobeta-Turnu Severin, Calafat, Băilești, Bechet, Turnu Măgurele, Zimnicea, Roșiorii de Vede, Alexandria și Giurgiu, iar la ora 06 valorile termice erau cuprinse între -1 grad la Întorsura Buzăului și 18 grade la Șiria și Mahmudia. Noaptea izolat în depresiunile Carpaților Orientali și în Delta Dunării a fost ceață, iar pe suprafețe mici în estul Transilvaniei s-a format brumă.

La Bucureşti vremea a fost predominant frumoasă și în continuare cu mult mai caldă decât în mod normal pentru această dată, cu valori diurne comparabile cu cele din ziua precedentă, astfel că maxima termică a fost de 26 de grade la toate stațiile meteorologice. Cerul a fost variabil în prima parte a zilei și mai mult senin în restul intervalului. Vântul a

suflat slab până la moderat. La ora 06 temperatura aerului era de 5 grade la Băneasa, 8 grade la Afumați și 9 grade la Filaret.

3. Prognoza meteorologică în intervalul 07.10.2026, ora 09.00-08.10.2026, ora 9.00
În ţară vremea va fi predominant frumoasă, iar în orele amiezii în continuare cu mult mai caldă decât în mod obișnuit pentru această dată în cea mai mare parte a teritoriului. Cerul va fi variabil ziua în estul țării, iar noaptea în cea de sud-est, și mai mult senin în rest. Vântul va sufla slab și moderat. Temperaturile maxime se vor situa între 20...21 de grade pe litoral și în estul Transilvaniei și în jurul valorii de 28 de grade izolat în Câmpia și Dealurile de Vest. Temperaturile minime vor fi cuprinse între -1...0 grade în estul Transilvaniei și 16 grade pe litoral și în Dealurile de Vest. Dimineața și noaptea izolat se va forma ceață și brumă.

La Bucureşti vremea va fi predominant frumoasă, iar în orele amiezii în continuare cu mult mai caldă decât în mod obișnuit pentru această dată. Cerul va fi variabil, mai mult senin în prima parte a zilei, iar vântul va sufla în general slab. Temperatura maximă va fi de 26...27 de grade, iar cea minimă de 9...11 grade.

II. CALITATEA APELOR

Pe fluviul Dunărea

Autoritatea Navală Română-Căpitănia Zonală Tulcea informează că în data de 06.10.2026, în jurul orei 11:00, pe brațul Sfântu Gheorghe al fluviului Dunărea, la kilometrul 58, a fost sesizată o pată de hidrocarburi la circa 10 metri de malul drept, având 8-10 metri lățime. Se va reveni cu informații după investigațiile de la fața locului.   

Pe râurile interioare și pe Marea Neagră nu au fost semnalate evenimente deosebite.
III. CALITATEA MEDIULUI

1. În domeniul aerului
Agenţia Naţională pentru Mediu și Arii Protejate informează că din rezultatele analizelor efectuate în data de 05.10.2026 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită la staţiile cu indicativele: B-13, B-17 (municipiul București), IS-5 (comuna Tomești), TL-3 (orașul Isaccea), MH-1 (municipiul Drobeta-Turnu Severin), GJ-2 (orașul Rovinari), HD-2 (municipiul Deva).
2. În domeniul solului şi vegetaţiei 

A.R.B.D.D. Tulcea informează că în data de 06.10.2026 a fost semnalat un incendiu în desfășurare în zona de sud a Lacului Tătaru. Ard vegetație uscată, stuf și papură. Se va reveni cu informații. 

Garda Forestieră Timișoara revine cu informații despre incendiul izbucnit în data de 16.09.2026, la ora 21:00, în zona localității Topleț, pe raza Ocolului Silvic Băile Herculane, jud. Caraș-Severin (cauza-propagarea focului folosit la curățarea vegetației). Suprafața afectată în data de 06.10.2026 este de 672.52 ha de litieră, personalul silvic și pompierii militari intervin în continuare pentru stingere asistați de drone, se va reveni cu informații.

Garda Forestieră Timișoara revine cu informații despre incendiul izbucnit în data de 17.09.2026, la ora 17:01, în zona localității Băile Herculane, pe raza Ocolului Silvic Băile Herculane, jud. Caraș-Severin (cauza-reaprindere). Suprafața afectată în data de 06.10.2026 este de 666,58 ha de litieră și coronament, personalul silvic, pompierii militari și civili, polițiștii, jandarmii și cetățenii intervin în continuare pentru stingere asistați de 5 drone și 22 de elicoptere Black Hawk, care au efectuat 683 de aruncări de apă. Se va reveni cu informații. 

3. 
În domeniul supravegherii radioactivităţii mediului
Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

4. 
În municipiul Bucureşti

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

